VENDIM

Nr. 419, datë 7.7.2023
PËR MIRATIMIN E FUSHAVE DHE NËNFUSHAVE PRIORITARE TË ZHVILLIMIT TË VENDIT DHE TË SHTESËS SË VEÇANTË TË KUSHTËZUAR
Në mbështetje të nenit 100 të Kushtetutës dhe të shkronjave “d” e “dh”, të pikës 2, të nenit 8, të ligjit nr. 35/2023, “Për kompetencat për caktimin e pagave, trajtimeve të tjera financiare dhe përfitimeve të të punësuarve në institucionet e administratës publike, si dhe të pagës bazë minimale në shkallë vendi”, me propozimin e zëvendëskryeministrit, Këshilli i Ministrave
VENDOSI:

1. Në kuptim të këtij vendimi, konsiderohen fusha prioritare të zhvillimit të vendit: 

a) zhvillimi i sektorit të shoqërisë së informacionit e të teknologjisë së informacionit dhe komunikimit (qeverisja elektronike), e fokusuar në nënfushat, si më poshtë vijon: 
i. infrastruktura dhe sistemet e informacionit dhe komunikimit, përfshirë projektimin, zhvillimin, mirëmbajtjen dhe ngritjen e rrjeteve;

ii. ndërveprimet dhe transaksionet elektronike nëpërmjet shërbimeve të besuara, përfshirë integrimin me sistemet e informacionit të Bashkimit Evropian;
iii. siguria e bazave të të dhënave shtetërore, përfshirë auditimin e sistemeve TIK; 
iv. hartimi i akteve rregullatore në fushën TIK.
b) zhvillimi i infrastrukturës së informacionit kombëtar gjeohapësinor, e fokusuar në nënfushat, si më poshtë vijon:
i. Përmirësimi dhe mirëmbajtja e infrastrukturës;
ii. Mbledhja, administrimi dhe përpunimi i informacionit gjeohapësinor;

iii. Hartimi i akteve rregullatore në fushën e sistemeve të informacionit kombëtar gjeohapësinor.
2. Shtesa e veçantë e kushtëzuar mbi pagën bruto mujore për pozicionet e punës që kryejnë funksione, sipas fushave dhe nënfushave të përcaktuara në pikën 1, të këtij vendimi, në Agjencinë Kombëtare të Shoqërisë së Informacionit dhe në Autoritetin Shtetëror për Informacionin Gjeohapësinor, për një periudhë kohe 4 (katër)-vjeçare, përcaktohet në lidhjen nr. 1, që i bashkëlidhet këtij vendimi dhe është pjesë përbërëse e tij. 

3. Efektet financiare, që rrjedhin nga zbatimi i këtij vendimi, fillojnë nga data 1 korrik 2023 dhe për vitin 2023 përballohen nga fondet e kontingjencës, të miratuara për këtë vit.

4. Ngarkohen Agjencia Kombëtare e Shoqërisë së Informacionit dhe Autoriteti Shtetëror për Informacionin Gjeohapësinor për zbatimin e këtij vendimi
Ky vendim hyn në fuqi pas botimit në Fletoren Zyrtare. 
ZËVENDËSKRYEMINISTËR
Belinda Balluku
Lidhja nr. 1
Shtesa e veçantë e kushtëzuar për nëpunësit e Agjencisë Kombëtare të Shoqërisë së Informacionit
	Pozicioni
	Shtesa e veçantë e kushtëzuar (lekë/muaj)

	Titullar i institucionit.
	92 000

	Zëvendësdrejtor i përgjithshëm dhe drejtor drejtorie në drejtoritë e përmbajtjes përgjegjëse për funksionet e infrastrukturave dhe sistemet e informacionit dhe komunikimit, përfshirë projektimin, zhvillimin, mirëmbajtjen dhe ngritjen e rrjeteve, ndërveprimet dhe transaksionet elektronike, nëpërmjet shërbimeve të besuara, përfshirë integrimin me sistemet e informacionit të Bashkimit Evropian funksionet siguria e bazave të të dhënave shtetërore, përfshirë auditimin e sistemeve TIK dhe hartimi i akteve rregullatore në fushën TIK.
	90 000

	Përgjegjës sektori në sektorët e përmbajtjes përgjegjës për funksionet e programimit, zhvillimit, menaxhimit, infrastrukturave sistemeve dhe sigurisë së informacionit, përditësimit të shërbimeve elektronike, mirëmbajtjen dhe ngritjen e rrjeteve, ndërveprimet dhe transaksionet elektronike, auditimin e sistemeve TIK nëpërmjet shërbimeve të besuara.
	70 000

	Përgjegjës sektori në sektorët e përmbajtjes përgjegjëse për funksionet e regjistrit të bazave të të dhënave shtetërore, përfshirë menaxhimin dhe zhvillimin e projekteve, integrimin me sistemet e informacionit të Bashkimit Evropian dhe asistenca ndaj qytetarit.
	50 000

	Specialist në drejtoritë apo në sektorët e përmbajtjes përgjegjës për funksionet e programimit, zhvillimit, menaxhimit, infrastrukturave sistemeve dhe sigurisë së informacionit, përditësimit të shërbimeve elektronike, mirëmbajtjen dhe ngritjen e rrjeteve, ndërveprimet dhe transaksionet elektronike, auditimin e sistemeve TIK nëpërmjet shërbimeve të besuara.
	50 000

	Specialist në drejtoritë apo sektorët e përmbajtjes përgjegjës për funksionet e regjistrit të bazave të të dhënave shtetërore, përfshirë menaxhimin dhe zhvillimin e projekteve, integrimin me sistemet e informacionit të Bashkimit Evropian dhe asistenca ndaj qytetarit.
	30 000


Shtesa e veçantë e kushtëzuar për nëpunësit e Autoritetit Shtetëror për Informacionin Gjeohapësinor
	Pozicioni
	Shtesa e veçantë e kushtëzuar (lekë/muaj)

	Titullar i institucionit.
	65 000

	Zëvendësdrejtor i përgjithshëm. 
	60 000

	Drejtor drejtorie në drejtoritë e përmbajtjes përgjegjëse për funksionet e monitorimit të territorit me teknologji të avancuar, të GIS kombëtar, të gjeodezisë dhe hartografisë, të akteve rregullatore në fushën e sistemeve të informacionit kombëtar gjeohapësinor, të koordinimit dhe projekteve si dhe kërkim-zhvillimit dhe inovacionit.
	55 000

	Përgjegjës sektori në sektorët e përmbajtjes përgjegjës për funksionet e monitorimit të territorit me teknologji të avancuar, të GIS kombëtar, të gjeodezisë dhe hartografisë.
	45 000

	Përgjegjës sektori në sektorët e përmbajtjes përgjegjës për funksionet e hartim-monitorimit të standardeve, të gjeoportalit kombëtar, koordinimit dhe projekteve, si dhe kërkim-zhvillimit dhe inovacionit.
	40 000

	Specialist në drejtoritë apo sektorët e përmbajtjes përgjegjës për funksionet e monitorimit të territorit me teknologji të avancuar, të GIS kombëtar, të gjeodezisë dhe hartografisë.
	35 000

	Specialist në drejtoritë apo sektorët e përmbajtjes përgjegjës për funksionet e hartim-monitorimit të standardeve, të gjeoportalit kombëtar, koordinimit dhe projekteve, si dhe kërkim-zhvillimit dhe inovacionit.
	31 000

